b'\n_START_ARTICLE_\nFriedrich Georg Wilhelm von Struve\n_START_SECTION_\n\xc5\xbdivljenje\n_START_PARAGRAPH_\nFriedrich je bil sin Jacoba Struveja (1755-1841). Bil je drugi v nizu dru\xc5\xbeine astronomov pet generacij. Bil je o\xc4\x8de Otta Vasiljevi\xc4\x8da Struveja in ded Otta Ljudvigovi\xc4\x8da Struveja ter ded Karla Hermanna Struveja in Ljudviga Ottovi\xc4\x8da Struveja, stricev Otta Ljudvigovi\xc4\x8da Struveja._NEWLINE_Nem\xc4\x8diji je tedaj vladal Napoleon. Da bi u\xc5\xa1el prisilni mobilizaciji v njegovo vojsko, je mladi Struve leta 1808 pobegnil najprej na Dansko, potem pa v ruske baltske province. Tega leta se je vpisal na Univerzo v Dorpatu, danes Tartu, Estonija in prebil preostali del \xc5\xbeivljenja v Rusiji. Najprej je \xc5\xa1tudiral filologijo, kmalu pa se je usmeril v astronomijo. Med letoma 1813 in 1820 je pou\xc4\x8deval na univerzi in opazoval v Observatoriju Dorpat. V letu 1820 je postal redni profesor in predstojnik dorpatskega observatorija._NEWLINE_Ostal je v Tartuju. Pri\xc4\x8del je sistemati\xc4\x8dno preu\xc4\x8devati dvozvezdja, po \xc4\x8demer je najbolj znan._NEWLINE_Leta 1832 je postal redni \xc4\x8dlan Ruske akademije znanosti._NEWLINE_V Pulkovem 19 (6) km ju\xc5\xbeno od Sankt Peterburga je leta 1836 ustanovil velik observatorij. Po njegovih na\xc4\x8drtih in na\xc4\x8drtih Brljullova so ga zgradili na ukaz carja Nikolaja I. Za observatorij je von Struve priskrbel tedaj najve\xc4\x8dji in najbolj\xc5\xa1i refraktor na svetu, ki ga je izdelal von Fraunhofer. Von Struve je bil od leta 1836 do 1862 tudi prvi predstojnik pulkovskega observatorija. Nasledil ga je njegov sin Otto Vasiljevi\xc4\x8d._NEWLINE_Zaradi slabega zdravlja se je leta 1861 upokojil.\n_START_SECTION_\nDelo\n_START_PARAGRAPH_\n\xc4\x8ceprav so dvozvezdja prou\xc4\x8devali \xc5\xbee William in John Herschel ter South, je von Struve na tem podro\xc4\x8dju posekal vse prej\xc5\xa1nje dose\xc5\xbeke. Von Struve je leta 1827 je objavil katalog dvojnih in ve\xc4\x8dkratnih zvezd Catalogus novus stellarum duplicium, v katerem je od 3112 navedenih zvezd sam odkril in prou\xc4\x8dil 2343 dvojnih zvezd. Pokazalo se je da dvojni sestavi niso redkost, ampak so prav pogosti. Ve\xc4\x8dina dvozvezdij je pravih dvozvezdij in ne le navideznih, kar je prvi odkril \xc5\xbee William Herschel. Kro\xc5\xbeijo okrog skupnega baricentra in po\xc4\x8dasi spreminjajo svojo lego. Zaradi tega je von Struve s pomo\xc4\x8djo mikrometrskega vijaka med letoma 1824 in 1837 premeril 2714 dvojnih zvezd. Meritve je objavil v svojem delu Stellarum duplicium et multiplicium mensurae micrometricae._NEWLINE_Delal je na dolo\xc4\x8devanju astronomskih konstant. V letu 1843 je to\xc4\x8dno izmeril konstanto aberacije. S svojim delom je mo\xc4\x8dno potrdil, da Newtonov splo\xc5\xa1ni gravitacijski zakon, ki velja v Oson\xc4\x8dju, velja tudi v splo\xc5\xa1nem._NEWLINE_V letu 1837 je objavil rezultate opazovanj Vege v Liri, ki jo je izbral zaradi svetlosti in velikega lastnega gibanja. Meril je manj to\xc4\x8dno kot Bessel, a je Vegi vseeno uspel izmeriti letno paralakso 13/50 = 0,26 kotne sekunde (danes 0,123 sekunde)._NEWLINE_Von Struve je opravljal tudi geodetske meritve ruskih baltskih provinc. Tako je leta 1831 objavil delo Beschreibung der Breitengradmessung in den Ostseeprovinzen Russlands. Vpeljal je Struvejev geodetski lok, verigo triangulacijskih to\xc4\x8dk, ki se je raztezala od Hammerfesta na Norve\xc5\xa1kem do \xc4\x8crnega morja, prek deset dr\xc5\xbeav v skupni dol\xc5\xbeini prek 2820\xc2\xa0km. UNESCO je dal mre\xc5\xbeo na svoj seznam krajev svetovne dedi\xc5\xa1\xc4\x8dine v Evropi._NEWLINE_Von Struve je bil prvi v \xc5\xa1tirih generacijah dobro znanih astronomov. Otto Struve, ki je pripadal \xc4\x8detrti, je bil v \xc4\x8dast ameri\xc5\xa1i astronomiji. Observatorij, ustanovljen leta 1964 v Tartuju, so imenovali po Friedrichu Struveju.\n_START_SECTION_\nDru\xc5\xbeina\n_START_PARAGRAPH_\nVon Struve se je leta 1815 v Altoni poro\xc4\x8dil z Emilie Wall (1796-1834). Imela sta dvanajst otrok in osem jih je pre\xc5\xbeivelo zgodnje otro\xc5\xa1tvo. Poleg Otta Vasiljevi\xc4\x8da, sta bila znana od otrok \xc5\xa1e Genrih Vasiljevi\xc4\x8d Struve (1822-1908), odli\xc4\x8den kemik, in Bernhard Vasiljevi\xc4\x8d Struve (1827-1889), ki je v Sibiriji slu\xc5\xbeil kot vladni uradnik, kasneje pa kot guverner Astrahana in Perma._NEWLINE_Po smrti prve \xc5\xbeene, se je von Struve znova poro\xc4\x8dil z Johanno Henrietto Francisco Bartelsovo (1807-1867), ki mu je rodila \xc5\xa1e \xc5\xa1est otrok. Najbolj znan je bil Karl ali Kiril Vasiljevi\xc4\x8d (1835-1907), ki je slu\xc5\xbeboval kot ruski veleposlanik na Japonskem, ZDA in na Nizozemskem._NEWLINE_Bernhardov sin Peter Berngardovi\xc4\x8d Struve (1870-1944) je verjetno najbolj znan \xc4\x8dlan dru\xc5\xbeine v Rusiji. Bil je med prvimi ruskimi marksisti. Napisal je manifest Ruske socialnodemokratske delavske stranke v \xc4\x8dasu njene ustanovitve leta 1898. \xc5\xa0e preden se je stranka razcepila na bolj\xc5\xa1evike in manj\xc5\xa1evike, jo je Struve zapustil in postal \xc4\x8dlan stranke Kadetov, ki je podpirala zamisli liberalizma. Predstavljal je stranko na vseh predrevolucijskih Dr\xc5\xbeavnih ruskih dumah. Po ruski oktobrski revoluciji je objavil ve\xc4\x8d odmevnih \xc4\x8dlankov o vzrokih zanjo. Pridru\xc5\xbeil se je belemu gibanju. Med vladanjem Vrangla in Denikina je bil eden od ministrov. V naslednjih treh desetletjih je \xc5\xbeivel v Parizu, njegovi otroci pa so se odlikovali v Ruski pravoslavni cerkvi zunaj Rusije.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba mu je leta 1826 podelila Zlato medaljo._NEWLINE_Leta 1827 je skupaj s Humphryjem Davyjem prejel Kraljevo medaljo Kraljeve dru\xc5\xbebe iz Londona.\n_START_SECTION_\nPoimenovanja\n_START_PARAGRAPH_\nKrater Struve na Luni se imenuje po treh astronomih iz dru\xc5\xbeine Struve, Ottu Vasiljevi\xc4\x8du, Ottu in Friedrichu Georgu Wilhelmu. Asteroid glavnega pasu 768 Struveana se zdru\xc5\xbeno imenuje po Ottu Vasiljevi\xc4\x8du, Friedrichu Georgu Wilhelmu in Karlu Hermannu.'